Diari Oficial de la Generalitat Valenciana


Sumari del DOGV 6735, del 15-03-2012 (2012/2483)

RESOLUCIÓ de 7 de març de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació de l'acord de modificació i actualització per al 2012 i 2013 del conveni d'assistència sanitària derivada d'accidents de trànsit en l'àmbit de la sanitat pública de la Generalitat, subscrit el 21 d'abril de 2008 entre el Consorci de Compensació d'Assegurances, la Unió Espanyola d'Entitats Asseguradores i Reasseguradores (UNESPA) i l'Agència Valenciana de Salut.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6735

Data del DOGV
:   15-03-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/2483


Data del document
:   07-03-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 7 de març de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació de l'acord de modificació i actualització per al 2012 i 2013 del conveni d'assistència sanitària derivada d'accidents de trànsit en l'àmbit de la sanitat pública de la Generalitat, subscrit el 21 d'abril de 2008 entre el Consorci de Compensació d'Assegurances, la Unió Espanyola d'Entitats Asseguradores i Reasseguradores (UNESPA) i l'Agència Valenciana de Salut. [2012/2483]  
El Consorci de Compensació d'Assegurances, la Unió Espanyola d'Entitats Asseguradores i Reasseguradores (UNESPA) i l'Agència Valenciana de Salut han subscrit, després de la tramitació prèvia reglamentària, el 13 de febrer de 2012, l'acord de modificació i actualització per al 2012 i 2013 del conveni d'assistència sanitària derivada d'accidents de trànsit en l'àmbit de la sanitat pública de la Generalitat, subscrit el 21 d'abril de 2008.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 130/2012, i que figura com a annex d'esta resolució.  
  
València, 7 de març de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
Acord de modificació i actualització per a 2012 i 2013 del conveni d'assistència sanitària derivada d'accidents de trànsit en l'àmbit de la sanitat pública de la Generalitat Valenciana  
  
València, 13 de febrer de 2012  
  
Reunits  
Alejandro Izuzquiza Ibáñez de Aldecoa, en representació del Consorci de Compensació d'Assegurances, com a director d'Operacions d'este, en virtut dels poders atorgats a favor seu per mitjà d'escriptura de 19 de febrer de 1997 davant del notari Luis Núñez Boluda.  
Pilar González de Frutos, en representació de la Unió Espanyola d'Entitats Asseguradores i Reasseguradores (UNESPA), com a presidenta, en virtut del poder protocol·litzat per mitjà d'escriptura atorgada pel notari de Madrid Andrés Sanz Tobes, en data 9 de gener de 2004.  
Luis Eduardo Rosado Bretón, conseller de Sanitat, en la condició de president del Consell d'Administració de l'Agència Valenciana de Salut, en virtut de delegació per a la firma d'este per Acord del Consell d'Administració d'1 de febrer de 2007, publicat en el Diari Oficial de la Comunitat Valenciana número 5433, de 19 de febrer, i com a president del Consell de Govern del Consorci de l'Hospital General Universitari de València, facultat per a la firma d'este per Acord del Consell de Govern de 12 de desembre de 2003, apartat 6.2, de conformitat amb el que establix l'article 14 en relació amb els articles 13 i 15 dels Estatuts del Consorci Hospital General Universitari, i autoritzat per Acord del Consell de 18 d'abril de 2008, de conformitat amb el que establix l'article 2.2 del Decret 20/1993, pel qual es regula el Registre de Convenis i s'establix el règim juridicopressupostari dels convenis que subscriga la Generalitat Valenciana en el marc de les seues competències.   
  
Les parts, en la representació que tenen, es reconeixen mútua capacitat per a obligar-se i convindre i   
  
Manifesten  
1r. Amb data 21 d'abril de 2008 es va firmar un conveni entre el Consorci de Compensació d'Assegurances, la Generalitat Valenciana i UNESPA, pel qual es regulava l'assistència sanitària derivada d'accident de trànsit en l'àmbit de la sanitat pública.  
  
2n. L'estipulació quinze de l'esmentat conveni establix que este té vigència fins al 31 de desembre de 2009, i és prorrogable tàcitament per períodes anuals, excepte denúncia expressa per qualsevol de les parts subscriptores.  
  
3r. No s'ha formulat cap denúncia del conveni, i és voluntat de les parts firmants, a través d'este acord, donar una nova redacció a l'estipulació quinta del conveni que regula els mòduls econòmics a aplicar com a contraprestació per l'assistència prestada a lesionats per accidents de trànsit.  
  
A este efecte, les parts acorden reduir els tres mòduls existents a només dos, el mòdul general i el mòdul reduït, i, en conseqüència, donar una nova redacció a l'apartat que regularia el nou mòdul reduït, i determinar els supòsits i els requisits per a la seua aplicació. Finalment, s'acorda mantindre, per a l'exercici 2012, l'import dels mòduls vigent en 2011.  
Per això, adopten els següents   
  
Acords  
  
Primer. Les parts firmants acorden, amb efectes per a l'exercici 2012, modificar la redacció de l'estipulació quinta del conveni, que queda redactada de la manera següent:  
  
«Quinta  
1. Per la prestació d'assistència sanitària que s'efectua als lesionats a què es referix este conveni, la Conselleria de Sanitat efectuarà una liquidació per servicis sanitaris prestats, d'acord amb les tarifes següents:  
A) Mòdul general fix de mil trenta-dos euros (1.032 €) per cada lesionat al qual es preste assistència, independentment que es tracte d'una assistència inicial d'urgència, es produïsca l'hospitalització d'este, o es tracte de consultes successives o posteriors reingressos, i inclourà el tractament rehabilitador que el lesionat necessite.  
En el referit mòdul de 1.032 € quedarà inclosa la totalitat dels gastos assistencials fins a la finalització del procés, inclòs el transport i l'assistència que poguera prestar-se en el lloc de l'accident, i s'aplicarà a totes les assistències sanitàries prestades als lesionats per fets de la circulació.  
B) Mòdul reduït de tres-cents quaranta-sis euros (346 €) per a aquells lesionats l'assistència dels quals no se'ls preste de forma completa per centres dependents de la Conselleria de Sanitat, per concórrer algun dels supòsits següents:  
B.1. Que el lesionat, una vegada atés en un centre dependent de la Conselleria de Sanitat, requerisca una prestació sanitària que no puga facilitar-se amb els mitjans propis o concertats dels quals disposa la Conselleria de Sanitat.  
B.2. Que el lesionat, havent rebut una primera assistència, diferent de l'hospitalització, en un centre dependent de la Conselleria de Sanitat/Agència Valenciana de Salut, requerisca un tractament ambulatori i/o rehabilitador posterior i este es reba fora de la xarxa sanitària pública valenciana fins a la total finalització del procés.  
En este supòsit, l'entitat asseguradora que sol·licite l'aplicació d'este mòdul reduït haurà d'acreditar documentalment, en el termini que s'indica en el paràgraf següent, que el pacient ha rebut o està rebent, com a conseqüència de les lesions derivades de l'accident, el tractament ambulatori i/o rehabilitador en un centre sanitari no dependent de la Conselleria de Sanitat/Agència Valenciana de Salut, per mitjà de la presentació de factures justificatives dels servicis sanitaris prestats i informes mèdics. Estos informes mèdics podran ser substituïts per una altra documentació que acredite clarament el tractament que el pacient està rebent i la necessitat d'este.  
La sol·licitud i acreditació documental per a l'aplicació del mòdul reduït en este supòsit haurà de formular-se necessàriament en el termini màxim de tres mesos des de la data de notificació del comunicat d'assistència. Vençut este termini, no s'admetrà cap sol·licitud d'aplicació d'este mòdul reduït.  
En el cas que s'haja aplicat el mòdul reduït i el pacient accedisca posteriorment a la xarxa sanitària pública valenciana com a conseqüència de les lesions derivades del mateix accident, l'entitat asseguradora haurà d'abonar la diferència entre l'import efectivament satisfet i l'import del mòdul general. A este efecte, el centre sanitari emetrà i notificarà a l'entitat asseguradora, en el termini de dos mesos des de la data de la nova assistència, una liquidació complementària per l'import addicional a abonar. No tindran la consideració de tractament assistencial les actuacions que es realitzen en centres d'atenció primària amb l'objecte de l'emissió d'informes de baixa o confirmació d'esta, o per a la prescripció de receptes.  
2. Quan un lesionat atés d'urgències en un centre sanitari dependent de la Conselleria de Sanitat haja de ser remés, per causes de força major, a un centre no dependent d'esta, no s'efectuarà cap facturació per l'assistència sanitària urgent, i haurà d'anar a càrrec de l'entitat asseguradora corresponent l'assumpció dels gastos assistencials generats pels servicis prestats en el dit centre.   
  
A estos efectes, s'entendran com a causes de força major aquelles situacions d'especial emergència en què el lesionat necessitara d'un tipus d'atencions que no pogueren ser prestades per centres adscrits a la Conselleria.  
3. Els gastos extrasanitaris, com ara conferències telefòniques, cafeteria, etc., seran sempre per compte del lesionat i el centre sanitari, si és el cas, els facturarà a este, amb independència del mòdul de gastos assistencials amb càrrec a l'entitat asseguradora».  
  
Segon. Este acord s'aplicarà a partir de l'1 de gener de 2012 i fins al 31 de desembre de 2013, sempre que l'assistència sanitària prestada en el sistema sanitari públic valencià s'inicie en el període comprés entre ambdós dates.  
L'import dels mòduls econòmics a aplicar per a la liquidació de les prestacions sanitàries realitzades en 2013 serà el resultat d'incrementar els imports dels mòduls vigents en 2012 en el percentatge de variació anual que experimente l'Índex General de Preus al Consum, publicat per l'Institut Nacional d'Estadística en el mes de novembre immediat anterior, i s'aplicarà al resultat l'arredoniment a la unitat d'euro més pròxima.  
I perquè conste, firmen les parts este acord, en cinc exemplars i a un sol efecte, en el lloc abans indicat.  
  
Pel consorci de Compensació d'Assegurances: Alejandro Izuzquiza Ibáñez de Aldecoa.  
Per la Conselleria de Sanitat: Luis Eduardo Rosado Bretón.  
Per la Unió Espanyola d'Entitats Asseguradores i Reasseguradores (UNESPA): Pilar González de Frutos.